Husejin Bračković
Husejin Bračković je bio bosanski historičar, porijeklom iz Trebinja. Živio je i radio u drugoj polovini 19. vijeka i prvoj polovini 20. vijeka. Bio je državni službenik i radio je u različitim uredima od 1857. do 1878. godine. Nakon Austro-Ugarske okupacije Bosne i Hercegovine, živio je u Mostaru, gdje je i umro. Datum njegove smrti nije poznat. Poznat je po rukopisu (autografu) iz 1895. na turskom jeziku pod nazivom "Tarihčei vukuati Hersek" (bosanski, Kratka historija događaja u Hercegovini). Ovo je, koliko se zna, jedini primjerak ovog za historiju Hercegovine vrlo značajnog djela. Danas se čuva u Gazi Husrev-begovoj biblioteci u Sarajevu, pod brojem R-1156. Obuhvata historiju događaja u Hercegovini od vremena Ali-paše Rizvanbegovića (1831. do Austro-Ugarske okupacije Hercegovine 1878. godine).